54. schôdza NR SR - 6.deň - A. dopoludnia
Dátum: 2015-09-24
Poslanec: Zajac, Pavol (KDH)
Druh vystúpenia: Vystúpenie v rozprave

6. Vážená pani predsedajúca, vážený pán minister, pán spravodajca, dámy a páni, na úvod trochu na odľahčenie. Veľmi ma mrzí, že vám opoziční poslanci zdržujú tento legislatívny proces, že ste tu prišli na pol deviatu ráno, ale musíte si zvyknúť na to, že opozícia je tu nato, aby kritizovala vládne návrhy zákona a vylepšovala ich prípadne. Toto, čo nám prišlo včera na stôl z vlády, je už druhým skráteným legislatívnym konaním pre jednu, síce významnú, ale jednu investíciu. Nezaznelo to v úvodnom slove pána ministra, ale všetci dobre vieme, že tento návrh na skrátené legislatívne konanie a vlastne aj ten zákon, ktorý hneď príde po tom, keď schválite skrátené legislatívne konanie, lebo nepochybujem o tom, je pre jednu investíciu – aj slovami splnomocnenca pre tieto strategické parky – a ktorá ešte nie je, samozrejme, istá. Na konci júna tu pán minister hospodárstva, ktorý bol jeden deň vo funkcii, prišiel so skráteným legislatívnym konaním. To bolo koncom júna, koncom júna tu prišiel pán minister so skráteným legislatívnym konaním a, samozrejme, tiež sa tváril, že ten významný strategický park sa bude dotýkať rôznych oblastí, rôznych investorov. Nakoniec pod tlakom otázok, samozrejme, že odpovedal, že sa jedná o investíciu automobilky Jaguar, ktorá má byť pri Nitre. Toto je toto isté. Skrátené legislatívne konanie kvôli jednej investícii! Nesystémové konanie vlády. Vláda vládne, vláda Roberta Fica prvá a druhá, vládne osem rokov. Ak vedela, že takéto strategické významné parky potrebujeme, dávno ich už mohla pripravovať. A nie chodiť so skráteným legislatívnym konaním, narýchlo ušitým zákonom, ktorý môže mať aj svoje riziká. Dámy a páni, čo sa dialo, keď sme tu v júni schválili v skrátenom legislatívnom konaní zákon o významných strategických parkoch? Začalo sa vyvlastňovať. Už v samotnom návrhu zákona sa písalo, že sa bude vyvlastňovať. Akým spôsobom sa vyvlastňovalo a vykupovali pozemky pri Nitre? Najprv prebehla začiatkom leta informácia v médiách, že tento významný strategický investor, Jaguar, že na Slovensko nepríde. A tu firma Poľnohospodárska pôda, s. r. o., vykupovala od vlastníkov pri Nitre pozemky za 30, za 40 centov. V prípade, že sa ohradili, bolo to za 70 centov. A štátna akciová spoločnosť, ktorá má na starosti vykupovanie týchto pozemkov, platila za tieto pozemky 15 eur! Dámy a páni, firma, ktorá sa podľa svojho názvu už tvárila, že je štátnou inštitúciou a na niektorých občanov pri Nitre, hlavne starších občanov, to zabralo, Poľnohospodárska pôda, s. r. o., predali svoje pozemky za 30, 40, 70 centov. Následne táto firma predávala štátnej akciovej spoločnosti po 15 eur. Čisto náhodou tá eseročka vedela presne, ktoré pozemky má vykupovať. A ešte aj jej zmluvy boli skoro totožné so zmluvami, ktoré má štátna akciová spoločnosť voči vlastníkom. Zdá sa vám to náhoda? Zdá sa vám náhodné, že to vykupuje barmanka? Zdá sa vám náhodné, že to vykupuje pani, ktorá vyučuje tanec pri tyči? Zdá sa vám náhodné, že pán, ktorý vlastní túto eseročku, mal v predchádzajúcich rokoch veľmi nízke obraty, myslím si, že v jednom roku to bol dokonca nulový obrat a že dlhuje štátnym inštitúciám? Zdá sa vám náhodné, že tento pán vlastní niekoľko hektárov, myslím si, že dokonca niekoľko desiatok hektárov pôdy, pozemky, ktoré sa budú vykupovať pre obchvat Bratislavy? Alebo sa vykupujú, aby som bol presný, sa vykupujú pre obchvat Bratislavy? Zdá sa vám náhodné, že tento pán tieto pozemky, pod ktorými pôjde obchvat Bratislavy, kúpil pred rokom? Toto všetko je podľa vás náhoda? Všetko je to špinavý kšeft, o ktorom niekto už vedel dopredu. A ten, kto o tom vedel, tak vedel aj o tom, že vláda príde s takýmto návrhom zákona v skrátenom legislatívnom konaní; hovorím o tom v júni; a že sa tie pozemky budú vykupovať. A presne tie pozemky že sa budú vykupovať. A na tom niekto krásne zarobil alebo chcel zarobiť. Podľa mojich informácií prebieha vyšetrovanie týchto udalostí, ale keď aj vyšetrovateľ zhodnotí, že toto všetko bola náhoda, tak my tu nežijeme v právnom štáte, ale v Kocúrkove. Veľmi dobre vedel niekto, že tieto pozemky sa budú vykupovať, tak ako v prípade toho parku pri Nitre, tak ako aj pri obchvate Bratislavy. Pre vašu informáciu, ten pán, ktorý vlastní tie pozemky pri Bratislave, ktoré kúpil náhodou pred rokom, tak to vyzerá tak, lebo v Bratislave, pri Bratislave sa vykupuje za oveľa vyššie čiastky, myslím si, že je tam až 50, 60 eur za štvorák, tak zarobí na týchto pozemkoch niekoľko miliónov. Toto sa nedá bez informácií, ktoré museli preniknúť zo štátnych inštitúcií, z niektorých ministerstiev. A toto nech skúsia vyšetriť aj orgány činné v trestnom konaní. Dámy a páni, mohlo by sa niekomu zdať, že to nesúvisí so skráteným legislatívnym konaním, ale ani v júni, keď sme sa tu rozprávali v skrátenom legislatívnom konaní o významných strategických parkoch, o vyvlastňovaní, o vykupovaní pozemkov, nikto z vás, predpokladám, teda dúfam, že ešte nevedel, že toto sa bude, že toto sa udeje. Ale niekto o tom vedel, že sa to takto udeje, že nastúpi eseročka, že barmanka bude vykupovať pozemky za centy a predávať štátu po pätnásť eur. Aj teraz v tomto návrhu vidím určité riziká. A z môjho pohľadu dosť významné riziká. Aj keď chápem navrhovateľa, že chce urýchliť konanie, aby bolo čo najskôr vydané stavebné povolenie na tento park významný pri Nitre, pre Jaguar, rozumiem, že možno ho vedie dobrá vôľa, aby sa to celé urýchlilo, ale keď si prečítam v bode 3 odstavec, ak vlastník vyvlastňovacieho pozemku alebo vyvlastňovacej stavby; hovoríme o vyvlastnení, čo je vždycky, vždycky je z môjho pohľadu na hrane ústavnosti. Naozaj vyvlastnenie je vždycky na hrane alebo za hranou ústavnosti, pretože naša ústava hovorí o ochrane majetku občanov. A keď idete niečo niekomu vyvlastniť, to znamená, že mu to de facto zoberiete za určitú odplatu a on s tým nemusí súhlasiť. Takže pokračujem, ak vlastník "zomrel alebo bol vyhlásený za mŕtveho a pozemok alebo stavba nebola predmetom dedičského konania", to znamená neprebehlo dedičské konanie, "účastníkmi vyvlastňovacieho konania sú osoby, ktoré preukážu, že ako dedičia prichádzajú do úvahy." Ako preukážu, že prichádzajú do úvahy? Prepáčte, ja to nechcem zľahčovať, ale to tá pani barmanka znova príde s nejakým papierom a povie, že prichádza do úvahy ako možná dedička? Kto to bude skúmať, keď neprebehne dedičské konanie? A navrhovateľ, teda ten, kto chce vyvlastňovať, navrhovateľ vyvlastnenia nie je povinný zisťovať takýchto domnelých dedičov. To znamená... (Prerušenie vystúpenia predsedajúcou.) Laššáková, Jana, podpredsedníčka NR SR Pán poslanec, ja vás len chcem upozorniť, že zatiaľ rokujeme o skrátenom legislatívnom konaní a potom, keď bude prvé čítanie, tak môžete mať pripomienky. (Potlesk.) Zajac, Pavol, poslanec NR SR Ten potlesk bol slabý, trošku mohol byť aj silnejší. (Silnejší potlesk.) No, poďme. (Doznievanie potlesku.) Pani predsedajúca, ja sa vyjadrujem ku skrátenému legislatívnemu konaniu a nemám teda inú možnosť, ako dokázať, že to skrátené legislatívne konanie nie je v poriadku, ako tým, čo je v ňom napísané. A ja vám sľubujem, že v prvom čítaní už nebudem vystupovať. Takže navrhovateľ nie je povinný zisťovať, kto sú skutoční dedičia. Dedičmi môžu byť aj tí, ktorí prichádzajú do úvahy, teda preukážu, že prichádzajú do úvahy. Preto tu hovorím o barmanke, ktorá donesie nejaký doklad, a navrhovateľ bude môcť vyvlastniť tieto pozemky. Ďalej sa píše o tom, že domnelých dedičov zastupuje Slovenský pozemkový fond až do právoplatného osvedčenia o dedičstve alebo právoplatnosti rozhodnutia súdu o dedičstve. Určite môj kolega Zsolt Simon sa bude tomu viacej venovať, ale Slovenský pozemkový fond, aby riešil dedičské konania a zastupoval domnelých dedičov? Slovenský pozemkový fond spravuje pôdu neznámych vlastníkov, a nie aby zastupoval domnelých dedičov. Preto poukazujem na to, že keď sa narýchlo pripraví nejaký zákon, tak môže v praxi mať také dôsledky, na ktoré som poukázal, aj ako sa vykupovali pozemky pod tento strategický park, o ktorom sa teraz bavíme. V lete, v júli. Dámy a páni, považujem tento návrh za nesystémový, považujem ho na hrane alebo za hranou ústavnosti, ktorá hovorí o ochrane majetku občanov Slovenska. Všetci by sme si priali ale, aby takíto významní investori na Slovensko prichádzali, ale nie za každú cenu. Nie za každú cenu. Dodneska sa verejnosť, ani ja, ani opozícia nedozvedeli, koľko nás táto prípadná investícia bude stáť. Prečo tento investor príde do regiónu, kde tá nezamestnanosť nie je až taká vysoká? Áno, povedal si, že chce byť tam, ale vláda mala možnosť rokovať s týmto investorom. Na východnom Slovensku máme prázdne priemyselné parky už niekoľko rokov. Niekoľko rokov máme prázdne priemyselné parky. V jednom z nich bol premiér Robert Fico a podpísal memorandum s firmou, že tam vznikne 370 pracovných miest. A tá firma mala základné imanie 5-tisíc eur. Blamáž, nič z tej investície nebolo. Ten park je prázdny 5-6 rokov. Ale premiér tam bol na tribúnke aj s ďalšími ministrami, aj s poslancami za SMER, aj s predsedom VÚC a podpísali slávnostne memorandum s podvodníckou firmou. To sa nehanbí prísť tu s investíciou ku Nitre, ktorá má veľmi nízku investíciu, a tieto priemyselné parky na východe sú prázdne? Chceme takéto významné investície. Vláda mala osem rokov na to, aby systémovo pripravila, netrebalo skrátené legislatívne konanie, a preto aj klub KDH bude proti skrátenému legislatívnemu konaniu. Chceme aj takéto investície, ale nie za každú cenu. A verejnosť má právo sa dozvedieť, koľko nás táto investícia bude stáť vrátane vykupovania pozemkov a vyvlastnenia. Ďakujem za pozornosť.